
I. INTRODUKSYON 

Kamakailan lamang ay nag-survey ang Pulse Asia tungkol sa 
kawalan ng pag-asa ng mga Pilipino sa ating bansa. Ayon sa 
survey, wala pa sa kalahati ng mga Pilipino ang naniniwalang 
“may pag-asa pa ang bansang ito.” Dama ng karamihan ang 
pangangailangan para sa pundamental na pagbabago sa ating 
lipunan ngayon. Kailangan ng pagbabago sa ating ekonomya 
kung saan ang karamihan ay nananatiling hikahos, hindi 
nakikinabang sa kanilang pinagpapawisan. Kailangan ng 
pagbabago sa ating pulitika, kung saan ang gobyerno ay 
gobyerno ng iilan, at hindi ng karamihan. 

Pero batid din natin na ang pagbabago sa lipunan ay hindi 
magiging ganap kapag walang kasabay na pagbabago sa kultura 
ng bayan. Pagbabago sa dominanteng kaisipan, kaugalian, 
pagpapahalaga, panlasa, sining at panitikan. Pero ano nga ba 
ang kailangan baguhin sa kultura sa bansa ngayon? Hayaan 
ninyo akong magbahagi ng aming pagsusuri hinggil sa 
kasalukuyang kalagayan ng sining at kultura sa Pilipinas, mga 
patakaran at programa sa kultura ng pamahalaan at pribadong 
sektor, at ugnayan ng mga ito sa ekonomya at pulitika ng bansa 
sa panahon ng globalisasyon. Kung ito ay makakatulong sa 
paglilinaw at paggigiit satungkulin ng artistang Pilipino sa 
pagsusulong ng pagbabago sa ating lipunan, nakamit na rin 
namin ang aming layunin sa pagkakataong ito. 

II. KASALUKUYANG KRISIS NG SINING AT KULTURA SA 
PILIPINAS 

Ang dominanteng kultura sa Pilipinas ay nananatiling kolonyal, 
burges at pyudal sa kasalukuyang panahon. Itinatakda ito ng mga 
dominanteng pwersa sa ekonomya at politika ng bansa - ang 
U.S. at ang mga elit sa ating lipunan, ang malalaking kapitalista at 
asenderong Pilipino. 


Ang pamantayan ng U.S., hindi lamang sa pulitika at ekonomya, 
kundi maging sa kulturang kolonyal ang nagiging sukatan kung 
ano ang mahusay at hindi para sa mga Pilipino. Sa kulturang 
burges, ang sining ay kalakal at ang mga tao ay palengke na 
pwedeng manipulahin para higit na pagtubuan. Pinapanatiling 
mangmang, kimi at palaasa sa “swerte” at sa kawanggawa ang 
masang bihag ng kulturang pyudal. Sa tulong ng dominanteng 
kulturang ito, nagiging mas madali ang patuloy na pagkontrol at 
pagsasamantala ng mga dayuhan at iilan sa sambayanang 
Pilipino. 

Sa ngalan ng “globalisasyon”, ibayo ang pananalakay ng 
dalawang pinakadominanteng pwersa sa kulturang Pilipino - ang 
imperyalismong U.S. at ang simbahang Katoliko 
Kinakasangkapan din ng mga dayuhang imperyalista at mga 
naghaharing uri ang estado upang ipalaganap ang artipisyal na 
kulturang popular, ang kultura ng korupsyon, at kultura ng 
pasismo upang palakasin at higit na palawakin ang kanilang 
dominasyon. 

Kultura ng Globalisasyon 

Ang Pilipinas ay nakapailalam sa mga kasunduan at patakarang 
pinagkaisahan at idinidikta ng mga economic superpowers o mga 
imperyalistang bansa. Kabilang dito ang mga neoliberal na 
patakaran ng liberalisasyon, deregulasyon at pribatitsasyon na 
itinutulak ng IMF, WB at WTO lalo na sa mga mahihirap na bansa. 
Sa gayon ang mga bansang katulad ng Pilipinas ay nagsisilbing 
mas maluwag na palengke para sa mga produkto at serbisyo ng 
mga malalaking kapitalista mula sa mayayamang bansa. 

Malayang kalakalan ng mga produktong pangkultura 

Dahil sa patakaran ng import liberalization mas malaya nang 
nakakapasok pati mga dayuhang produktong pangkultura sa 
Pilipinas katulad ng pelikula, aklat, musika at software. Sa ilalim 
ng Trade-Related Aspects of Intellectual Property Rights o TRIPS 
ng WTO, nagiging mas madali para sa mga higanteng 
korporasyon mula sa ibang bansa ang pamumuhunan, pagbili, 



pag-agaw, pagkontrol at pagmomonopolyo sa mga sumusunod: 

1) likhang sining at distribusyon nito (sa pamamagitan ng 
karapatang ari at mga kaakibat nito), 2) tatak (trademark) at 
pagtukoy sa pinagmulan ng produkto (geographical indications), 

3) imbensyon (sa pagmamagitan ng patente), industrial design at 
trade secrets. 

Sa pamamagitan ng General Agreement on Trade in Service o 
GATS ng WTO, pinadali rin ang dominasyon ng mga 
imperyalistang bansa sa mga serbisyo sa Pilipinas. Kabilang dito 
ang mga serbisyong tumutugon sa pagpapalaganap at 
preserbasyon ng mga produktong pangkultura, gaya ng 
distribusyon at pagpapalabas ng pelikula. Sa buong mundo, ang 
US ang pinakamalaking exporter ng mga produktong pangkultura 
ngayon. 

Kasabay ng halos monopolyado ng US ang produksyon at 
distribusyon ng produktong pangkultura hinuhulma nito ang 
panlasa ng mgatao upang lumikha ng pangangailang (demand) 
para sa kanyang mga produkto. Ang panlasang pinoy ay matagal 
ng nabababad sa pamantayang Amerikano kaya madaling 
tanggapin ito ng marami. 

Ngunit nagreresulta ito sa pagkalugi o paglamon sa lokal na 
industriyang pangkultura. Dahil sa matinding kumpetisyon 
lumalaban ang mga ito sa pabababaan ng sahod, 
kontraktwalisasyon at pagbabawas ng mga manggagawa na 
nagaganap sa mga estasyon ng telebisyon at mga produksyon 
pampelikula. Binubunsod din ng kumpetisyon na ito ang lalong 
pagkasadlak ng mga likhang sining sa pamantayang komersyal at 
kolonyal para makapatas sa mga imported na likhang sining at 
pamantayan ng kahusayan. Naging laganap din ang pamimirata 
ng mga nais kumita ng malaki sa mababang kapital. Habang sa 
isang banda, ang panggagaya ay kinukunsinti ng mga dayuhang 
korporasyon dahil pinalalaganap pa nito ang dayuhan o anila’y 
“global” na panlasa, ang pamimirata nama’y malupit nilang 
nilalabanan sa larangan ng intellectual property rights dahil 
umuuk-ok ito sa kanilang tubo. 


Nagkakaroon din ng impluwensya o kontrol ang pribadong 
korporasyon sa mga likhang sining sa pamamagitan ng pagpondo 
nito sa mga ahensyang pangkultura at mga grupo o indibidwal na 
artistang hindi nakatatanggap ng suporta mula sa gubyerno. Ang 
ganitong kalagayan ay lalong pang dadausdos kapag naisulong 
ang mungkahing charter change ng administrasyong Arroyo kung 
saan kabilang ang pag-alis ng mga restriksyong pang-ekonomya 
sa dayuhang pag-mamay-ari. 

World Class Culture 

Sa hanay ng kultura, itinuturing na world-class ang mga nagkamit 
ng parangal mula sa mga dayuhang institusyon. Hindi masamang 
makilala ang kakayanan ng pinoy sa ibayong dagat. Ngunit kung 
ang gagamiting pamantayan ng pag-unlad at kahusayan ay 
nakabatay sa kulturang maka-dayuhan gaya ng laganap sa ating 
mga palabas, musika, atbp. mas malaki ang pinsala nito. Anti- 
nasyunal na kaisipan ang kabilang mukha ng “world class culture” 
na nagmamaliit at nagbabansot sa halip na nagpapayabong sa 
kulturang Pilipino. 

Maging ang sistema ng edukasyon ay hinuhubog ding maging 
world-class. Kinakailangan daw ito para maging competitive o 
makipagtapatan sa pandaigdigang kumpetisyon. Sa mga 
paaralan, pilit inaayon ang mga kurso at aralin na maghuhubog ng 
mga susunod na manggagawang skilled at english speaking para 
sa mga multinasyunal na kumpanya na nagdidikta ng kung ano 
ang kailangan nilang trabaho. Sa kasalukuyan laganap ang call 
centers, kung saan maraming kabataan ang namamasukan bilang 
kontrakwal. Inihahanda rin ng ganitong mga patakaran sa 
paaralan ang mga susunod na OFWs na pinagkakakitaan ng 
pamahalaan. 

Cultural Diversity 

Ang cultural diversity o ang pagkakaiba-iba ng mga kultura sa 
daigdig ay ang pagtingin na may esensyal na kaibahan ang mga 
kultura at nararapat lamang na igalang, protektahan at paunlarin 
ang mga pagkakaibang ito. Subalit ang pakahulugan sa cultural 



diversity - na itinataguyod ng globalisasyon at tinatangkilik ng 
gobyerno - ay ang paglikha ng napakaraming produkto at 
serbisyo mula sa iba’t ibang kultura. Binibigyan ng halaga na 
parang sa palengke ang mga “kakaiba,” ispesipiko, “walang 
katulad,” at exotic na kultura. May pagromantisa pa sa samu’t- 
saring tribo at komunidad na nagsisilbing materyal para sa 
imahinasyon at pantasya ng “mas maunlad” na sibilisasyon. 

Hungkag ang ganitong konsepto ng ’’cultural diversity” sapagkat 
hinihiwalay ang kultura sa kinaiiralan nitong panlipunang 
konteksto. Mapananatili ba ng mga katutubo ang kanilang kultura 
kung sila ay sapilitang inaalis sa kanilang lupain? Sa anong antas 
makikipagturingan nang matino sa mga Muslim kung patuloy 
silang itinatakwil at binabansagang terorista? 

Kultura ng Turismo 

Laganap ang samu’t-saring festival sa buong kapuluan ngayon sa 
layunin ng mga lokalidad at ng pambansang pamahalaan na 
pasiglahin ang turismo sa bansa . Sa isang banda nakabubuti ang 
turismo, kung bahagi ito ng edukasyon ng mga Pilipino at ng mga 
dayuhan na makilala ang mayamang kultura sa ating bayan . 
Ngunit kung ang pangunahing layunin ay kumita ng pera, nagiging 
kapital ang turismo sa komersiyalisasyon ng kultura. Bukod pa sa 
pinagkakakitaan ang kultura, mas masahol ang usapin ng 
panghihimasok sa isang kultura at ang artipisyal na pagpoproseso 
dito upang maging mabenta sa pinakamaraming tao. Madalas 
kaysa hindi, nababago sa kalaunan ang isang kultura kundi man 
ito tuluyang nasisira. 

Sa praktika ng gobyerno, ginagamit nito ang turismo bilang tugon 
sa kahirapan. 

Sa isang banda, sinusuportahan nito ang produksyon ng mga 
tradisyunal na kagamitan. Ngunit ang pagpayag at paghihikayat 
ng gobyerno sa pagpasok ng mining companies at sa laganap na 
militarisasyon na nagtataboy sa mga kababayang tumutugon sa 
tradisyunal na kagamitan ay siya ring pumapatay sa tradisyunal 
na produksyon. 


Kulturang Popular at Artipisyal 

Ang tinaguriang “kulturang popular” ba ay tunay na kultura ng 
masa? O nagiging popular ito dahil pilit itong ipinamumudmod sa 
masa, hinuhubog ang kanilang panlasa hanggang sa tanggapin 
na nila ito bilang sariling kultura? 

Ang mga eksena mula sa palabas na Wowowee at iba pang 
gameshow ay nagpapakita ng matinding desperasyon ng 
napakaraming maralitang Pilipino . Pinapalaganap nito ang 
pantasya na “swerte” at kagandahang-loob ng iba ang sagot sa 
kahirapan ng masa. Nilalako nito ang hungkag na pag-asa sa 
milyon-milyong tagapanood, kasabay ng mga produkto ng mga 
malalaking kumpanyang isponsor ng mga palabas na ito, sila na 
kumikita ng limpak-limpak sa pagtangkilik ng masa. 

Gayundin, hungkag na kaligtasan ang nilalako ng mga fantaserye 
at telenovela, gawa man dito o dinub mula sa ibang bansa, Sa 
mga palabas na ito, hindi sistemang panlipunan o gobyerno ang 
ugat ng paghihirap kundi mga masasamang nilalang. At ang 
katubusan ay nasa balikat ng mga indibidwal na may kakaibang 
mga kapangyarihan, mga superhero, hindi sa kolektibong 
pakikibaka ng mga inaapi at pinagsasamantalahan. 

Ito ang artipisyal na kulturang popular na “binebenta” ng 
industriyang pangkultura ng mga local na naghaharing-uri at ng 
imperyalismo sa masang mamimili. Dahil ang mga lokal na 
naghaharing uri at imperyalismo ang mayhawak ng halos lahat ng 
mayor na industriya sa kultura at sining (musika, pelikula atbp.) 
sila ang nagtatakda kung ano ang isinasalaksak sa isipan at 
panlasa ng masa. Sila ang nagtatatak na pang-masa ang 
ganitrong kulturang mapang-alipin. Sila ang nagpapanatiling 
mababaw o tanga ang masa - habang umaani ng tubo mula sa 
mga produktong kanilang ibinebenta sa masa. 

Kultura ng Korrupsyon 

Ang “kultura ng korupsyon” ay ang pananatili ng malawakang 
korupsyon (o ang pag-abuso sa posisyon para sa sariling interes) 



sa halos lahat ng antas ng gobyerno Sa loob ng burukrasya, mas 
tumitindi ang korupsyon habang pataas nang pataas ang 
posisyon dahil lumalaki rin ang kapangyarihan at dumadami ang 
oportunidad para dito .Kaya’t ang mismong paggogobyerno ay 
ginagamit ng mga naghaharing uri upang higit na magpayaman at 
panatalihin ang kanilang kapangyarihan. Sa aktwal, tinatangkilik 
nila kultura ng korupsyon habang kunwa’y iwinawaksi nila ito sa 
publiko. 

Halimbawa na lang ang programa ng kasalukuyang gobyerno 
para labanan ang korupsyon. Nasasaad dito ang values 
formation, lifestyle check, kompyuterisasyon at deregulasyon ng 
mga transaksyon ng gubyerno. Pero sa dami ng kinasangkutang 
anomalya ng Pangulo at ng pamilya nito, mula sa Diosdado 
Macapagal Highway, Jose Pidal account, ang fertilizer scam, 
paggamit ng pondo ng OFWs sa OWWA para sa 
pangangampanya, pandaraya sa eleksyon, atbp., wala ni isang 
na-imbestiga ng malaliman. 

Ang kulturang ito ay sinusuhayan din ng US upang matiyak ang 
pagyuko ng burukrasya sa kaniyang mga maniobra, lalo na sa 
usaping negosyo. Walang magtatagumpay na kampanya laban sa 
korupsyon hanggang may pakinabang ang mapagsamanatalang 
sistema ng globalisasyon at nagahaharing uri dito. 

Kultura ng Panunupil at Pasismo 

Sa kasalukuyan, halos 80% ng mamamayan ay mahirap at 
mahigit 11 milyong Pilipino ang wala o kulang ang kabuhayan. 

Ang lumalalang krisis pang-ekonomya ang nag-uudyok sa 
mamamayan na magpahayag ng hinaing at diskontento lalo pa’t 
nasasangkot sa maraming anomalya ang gobyernong Arroyo. 
Ngunit sa halip respetuhin ang karapatang mapahayag at 
magtipon-tipon, ibinaba ang Executive Order 464 - pumipigil sa 
mga kawani ng gobyerno na umattend ng hearing sa Senado at 
Kongreso ng walang pahintulot mula sa pangulo; ibinaba rin ang 
Proclamation 1017 upang ideklara ang state of emergency, 
kasabay ng pagbabawal sa mga kilos protesta, pagbibigay 
kapangyarihan sa mga pulis na marahas na buwagin ang 


anumang pagtitipon, pasukin ang mga opisina ng mga 
publikasyon at arbitraryong mang aresto ng mga kritiko ng 
pamahalaan tulad ni Ka Crispin Beltran. 

Kultura ng Terorismo 

Inatras na ang State of Emergency pero hindi natigil ang 
“pagsensura” sa mamamayan. Patuloy at dumarami ang di 
malutas na kaso ng mga pandurukot at pagpatay sa mga 
aktibista, mamamahayag at maging mga taong simbahan. Sa 
tinatayang 747 na pinatay mula nang maupo si Arroyo sa 
Malakanyang, kalakhan ay nagmula sa mga progresibo at 
militanteng organisasyon na kritikal sa mga patakaran ng 
gobyerno. Matindi ang mensahe ang naiis ipaabot ng panunupil at 
pasismo - nais nitong patahimikin ang mga naghahangad ng 
pundamental na pagbabago, nais nitong kitlin ang kaisipang 
mapanlaban at mapagpalaya - hanggang sa mamanhid ang 
mamamayan sa ganitong kalagayan. 

Bahagi ng all-out-war laban saterorsimo ng gobyerno, laganap 
ngayon sa kanayunan ang papatinding militarisasyon na 
bumibiktima sa mga magsasaka at mga katutubo. May 
itinatakdang curfew at checkpoints, ipinagbabawal ang flashlights, 
kailangan laging may hawak na sedula ang mga residente. Ang 
mga hindi tumutugon ay arbitraryong inaakusahan na miyembro o 
tagasuporta ng NPA. Kasunod nito ay harasment, pandarahas, o 
sa sukdulan, pagpatay . Bahagi ito ng “all-out war” ng gobyerno, 
alinsunod sa “giyera laban sa terorismo” ng US . Asahan pang 
titindi ang kultura ng terorismo kapag naisabatas na ang Anti- 
Terrorism Bill (ATB) na masugid natinutulak ng gobyernong 
Arroyo sa kongreso. 

Kultura ng Pangangayupapa 

Ginagamit ng gobyerno ang islogang “culture of peace” para 
palubagin ang loob ng mga nag-aaway na grupo. Ang iba’t ibang 
cultural exchange programs na binubuo ng immersion activities at 
mga pagtatanghal ay aktibo nitong sinusuportahan upang idiin 
ang “esensiyal na pagiging mapayapa at mapagkasundo” ng mga 



kultura. Subalit sadya itong inihihiwalay sa konteksto. Halimbawa, 
ang mapanlabang tradisyon ng maraming katutubo sa Cordillera 
ay pinahihina at pinipilit gawing masunurin sa pagpapaloob sa 
development aggression projects ng pambansa at lokal na 
gobyerno. 

Isa pang halimbawa ay ang gera laban sa terorismong isinusulong 
ng US , kung saan ang Pilipinas ay nagiging lunsaran na rin ng 
digmang idinidiin ang pangkulturang katangian. Binabansagan 
ang Islam bilang sibilisasyon ng mga barbaro at terorista. Ang 
“militanteng Islam” ay ipinapailalim sa “mapayapang 
Kristiyanismo”; sa totoo’y binibigyan lang nito ng katuturan ang 
sistematikong pagsasantabi sa mga karapatang pantao ng mga 
Muslim sa Mindanao at iba’t ibang bahagi ng bansa. Ang islogang 
“culture of peace” ng gobyerno ay kapayapaang mabuway dahil 
hindi nakasandig sa makatarungang kaayusan ang natututunan 
ng mamamayan. 

I. KONKLUSYON AT MGA RESOLUSYON 

Pinatitingkad ng globalisasyon, kulturang popular, korupsyon at 
panunupil at pasismo ang dominanteng kulutrang kolonyal, 
burgest at pyudal. Ang ganitong kalagayan sa kultura ay 
sumasalamin sa malakolonyal na estado at malapyudal na 
ekonomya ng bansa. Naisasalarawan ng kulturang ito ang 
tumitindi at mas sopistikadong pagsasabwatan ng imperyalismo, 
burukrata kapitalismo at pyudalismo - ang tatlong ugat ng 
kahirapan sa Pilipinas. 

Hamon at Panawagan 

Mahalaga ang pagsabay ng pangkulturang pakikibaka sa 
pagsulong ng pagbabago sa pulitika at ekonomya. Mahalaga ang 
papel ng mga artista sa paglikha ng sining na bitbit ang kaisipang 
direktang sumasalungat sa dominanteng kultura. Mahalaga ang 
kulturang pambansa - na nagtataguyod ng pambansang 
identidad na nasasalamin ng pambansang pamana ng mga 
mayayamang kultura ng iba’t-ibang rehiyon at ng mga grupong 
etnolingwistiko. Mga tatak ng paggalang sa sarili at sa 
kasaysayan ng mga Pilipino, sa kakayanan ng komunidad 
mabuhay ng sagana, na nagpapatibay ng patriotismo. Dapat 
bitbitin ang kulturang may kritikal na pananaw at pamamaraan, 


dahil may kaakibat ang sining na gawaing edukasyong 
nagpapalaya at nagpapalawak ng kamulatan salungat sa pyudal 
na kaisipang nagpapamangmang. Bibit din ng mga alagad ng 
sining ang pagpapalaganap ng kulturang maka-masa, hindi para 
sa iilang sector lamang ng lipunan. Sinasalamin nito ang kanilang 
mithiin at ibinabandila ang kakayahan ng malawak na 
mamamayan, partikular ang mga manggagawa at magsasaka, sa 
paghubog ng lipunan at paglikha ng kasaysayan. 

Komprehensibo ang gawaing kultura, dahil komprehensibo din 
ang saklaw nito. Sa usapin ng paglikha ng sining na bitbit ang 
kulturang pambansa, kritikal ang pananaw at pamamaraan, at 
para sa malawak na mamamayan, malaki ang hamon sa mga 
artista, ngunit bahagi lang ito ng pagbabago sa kultura. 
Mahalagang tungkulin din niya makiisa, makilahok sa pagkilos ng 
mamamyan sa pagsusulong ng pagbabago. Dahil ang pagbabago 
ng lipunan ay gawain ng lahat. 

Walang bansang masagana ang walang sariling kultura. 



